Brian Mikkelsen forlader politik: Skal være direktør i Dansk Erhverv - FINANS
Brian Mikkelsen forlader politik: Skal være direktør i Dansk Erhverv
Erhvervsministeren oplyser på Twitter, at han forlader politik til fordel for direktørjob i brancheorganisationen Dansk Erhverv. Afløseren som minister vil være på plads allerede torsdag, melder statsministeren.
20.06.2018 kl. 16:08
Erhvervsminister Brian Mikkelsen (K) forlader efter en årrække dansk politik til fordel for et job som adm. direktør i brancheorganisationen Dansk Erhverv.
Det meddeler ministeren via Facebook og Twitter.
Den hidtidige direktør Jens Klarskov trækker sig samtidig ifølge en pressemeddelelse fra Dansk Erhverv »efter gensidig aftale.«
»Jeg er både stolt, bevæget og begejstret på en og samme tid. Sagen er, at jeg har takket ja til at blive administrerende direktør i Dansk Erhverv. Jeg er først og fremmest meget stolt over, at Dansk Erhverv har set i min retning. Det er en kæmpe ære at skulle arbejde intenst med det, som ligger mit hjerte nært – nemlig dansk erhvervslivs ve og vel,« skriver ministeren på det sociale medie Facebook.
Statsminister Lars Løkke Rasmussen (V) oplyser i en pressemeddelelse, at han vil udnævne en ny minister allerede torsdag.
Blå bog, Brian Mikkelsen
Brian Arthur Mikkelsen, født 31. januar 1966 i København, søn af systemkonsulent Arne Mikkelsen og receptionist Winnie Mikkelsen.
Gift med Eliane Wexøe-Mikkelsen. Parret har i alt fire børn.
Cand.scient.pol., Københavns Universitet, 1994.
Erhvervsminister fra 28. november 2016 - 20. juli 2018.
KU-landsformand 1989-1990.
WADA’s bestyrelse 2002-2003, vicepræsident 2004-2006 og medlem af eksekutivkomiteen fra 2007.
Næstformand for CBS Executive fra 2012.
Medlem af bestyrelsen Blue Equity fra 2012-2017 .
Fra 2018 adm. direktør i Dansk Erhverv.
»Brian Mikkelsen har igennem mange år været en dygtig og engageret minister. Han brænder for at gøre en forskel – og har gjort det både som kultur-, justits-, økonomi- og erhvervsminister igennem en lang årrække. I det lys vil jeg gå til Dronningen i morgen for at justere regeringens sammensætning,« lyder det fra statsministeren.
Ideolog, strateg og ex-minister: Mød Dansk Erhvervs nye direktør
Også i Dansk Erhverv er det altså skiftedag. Her forlader den 58-årige adm. direktør Jens Klarskov posten efter et årti til fordel for Brian Mikkelsen.
Dansk Erhverv er erhvervsorganisation og arbejdsgiverforening for servicesektoren
Dannet i 2007 gennem fusion af Dansk Handel & Service og det tidligere Handelskammer
De repræsenterer en lang række brancher inden for handel, oplevelse, vidensbaseret rådgivning og transport
De repræsenterer omkring 17.000 virksomheder og 100 brancheorganisationer inden for handel, rådgivning og videnservice, oplevelse og velfærd og transport.
Blandt medlemmerne er f.eks. FSR - danske revisorer, IT Brancheforeningen, Dansk Detail og Dansk Transport og Logistik - DTL.
Servicesektoren har siden 2. kvartal af 2007 skabt næsten 30.000 nye job i Danmark, viser Dansk Erhvervs egne tal
»Jeg vil gerne anerkende og takke Jens Klarskov for den store indsats, han siden 2008 har ydet Dansk Erhverv sammen med Dansk Erhvervs dygtige medarbejdere. Der er tale om et meget flot stykke arbejde, der har resulteret i den stærke position, Dansk Erhverv har i dag. Men tiden er inde til at lade nye kræfter træde til, der kan føre Dansk Erhverv videre i henhold til vores strategi,« lyder det i en pressemeddelelse fra brancheorganisationens formand, Jens Mathiesen.
19.06.18 Brian Mikkelsen kræver EU ind i kampen mod værftsstøtte
14.06.18 Kommentar: Uden straf dør Danske Banks hvidvasksag aldrig
25.05.18 Erhvervsminister angriber Københavns overborgmester i skraldemandssag: »Der burde komme et folkeoprør«
22.05.18 Poltikerne har skoddet forslag, der kunne have sænket prisen på boliglån
22.05.18 Minister er klar til at lukke firmaer bag kviklån